《题浯溪寺》
宋代·高斯得

舂陵太守真好奇，结茅肥遁湘江湄。
三吾出意作新字，脱略苍籀遗冰斯。
溪山於我本何有，占断不许傍人窥。
人生天地远行客，恋身外物庸非痴。
漫郎仙去五百载，名字永与兹山垂。
要知忠义不磨处，虽不自与人与之。
至今过者望卷石，森然魄动中兴碑。
此公何用专壑鄙，世上宁有争墩儿。
我来访古刜蓬藋，怅然不识亭台基。
扫出蝉噪发斯义，元子可作然吾诗。

作者简介：宋邛州蒲江人，字不妄。高稼子。理宗绍定二年进士。李心传修四朝史，辟为史馆校阅，分修光、宁二帝纪。因言事，忤宰相史嵩之，出为外官。淳祐六年复以论史嵩之事被排出外。历福建路计度转运副使，为宰相丁大全之党诬劾，夺职降官，大全罢，事始得白。恭帝德祐元年累官至参知政事，为宰相留梦炎乘间罢去。有《诗肤说》、《耻堂文集》等。